
Kultūras ministrijai


Par precizēto Ministru kabineta
noteikumu projektu (VSS-38)

Ekonomikas ministrija savas kompetences ietvaros atkārtoti ir izvērtējusi Kultūras ministrijas precizēto Ministru kabineta noteikumu projektu “Grozījumi Ministru kabineta 2003.gada 26.augusta noteikumos Nr.474 „Noteikumi par kultūras pieminekļu uzskaiti, aizsardzību, izmantošanu, restaurāciju un vidi degradējoša objekta statusa piešķiršanu”” (turpmāk – noteikumu projekts), tā anotāciju un atbalsta tā tālāku virzību, vienlaikus izsakot šādu iebildumu:
Noteikumu projekta 37.punktā izteiktajā 53.7. apakšpunktā noteikts, ka iesniegumā norāda informāciju par projektu vai citu dokumentāciju. Savukārt, noteikumu projekta 37.punktā izteiktajā 53.2 punktā paredz, ja iesniegumam par atļaujas saņemšanu nav pievienota visa šo noteikumu 53.punktā norādītā informācija, Nacionālā kultūras mantojuma pārvalde (turpmāk – pārvalde) var izsniegt atļauju ar nosacījumu iesniegt trūkstošos dokumentus pārvaldes noteiktajā termiņā. Pārvaldei projekta dokumentācija un cita ar konkrēto būvniecību nepieciešamā dokumentācija ir pieejama būvniecības informācijas sistēmā, līdz ar to personai tā nav jāiesniedz pārvaldei un to nevar uzskatīt par trūkstošo dokumentu, kā arī pārvalde var pieprasīt iesniegt tikai tādu dokumentāciju, kas pamatota ar normatīvo aktu prasībām nevis jebkuru pēc tās ieskatiem. No noteikumu projekta un anotācijas nav saprotama vārdkopa “iesniegt trūkstošos dokumentus pārvaldes noteiktajā termiņā” kādā veidā tiks izvērtēts un noteikts termiņš.
Vienlaikus vēršam uzmanību, ka noteikumu projekta 37.punktā izteiktā 53.2 punkta redakcija ir mainīta pēc starpinstitūcijas sanāksmes, lai gan tajā netika izteikti iebildumi par to. Piedāvātā redakcija nav saskanīga ar būvniecību regulējošajos normatīvajos aktos noteikto, proti, gadījumos, kad, iesniedzot izskatīt projekta dokumentāciju, vēl nav zināms attiecīgo darbu veicējs. Pārvalde izvērtē (saskaņo) projekta dokumentāciju, bet neizdod atļauju, līdz brīdim, kad tiek paziņots darbu izpildītājs. Atbilstoši būvniecību regulējošajiem normatīvajiem aktiem, ja ēku būvprojekts ir saskaņots būvvaldē, būvdarbu uzsākšanas nosacījumi jāizpilda 5 gadu laikā, kura laikā būvniecības ierosinātājs var izvēlēties būvdarbu veicēju un to paziņot gan būvvaldei, gan pārvaldei. Ekonomikas ministrija atbalsta starpinstitūcijas sanāksmē piedāvāto 53.2 punkta redakciju – “Informāciju par darbu izpildītāju pārvaldē var iesniegt vēlāk par šo noteikumu 53.punktā minēto iesniegumu, iesniedzot pārvaldē atsevišķu iesniegumu. Atļauja stājas spēkā piecu darba dienu laikā pēc iesnieguma par darbu izpildītāju iesniegšanas pārvaldē, ja pārvalde šajā termiņā nepaziņo, ka darbu izpildītājs nav kompetents.”
Ievērojot iepriekš minēto lūdzam precizēt noteikumu projekta 37. punktā izteikto 53.7. apakšpunktu, nosakot, ka projekts vai cita dokumentācija, ja to nosaka normatīvie akti (izņemot, ja dokumentācija saņemta informācijas sistēmā), 53.2 punktu un anotāciju.


Valsts sekretāra vietnieks				E. Valantis

